3 O ũndũ ũmwe na ũcio, inyuĩ atumia, mwĩnyihagĩriei athuri anyu, nĩ getha angĩkorũo nĩ harĩ amwe ao mataathĩkagĩra kiugo, maguucĩrĩrio nĩ mĩthiĩre ya atumia ao o na hatarĩ ciugo,2 nĩ ũndũ wa kwĩyonera mĩthiĩre yanyu mĩega o hamwe na gĩtĩo kĩnene.3 Mũtikareke kwĩgemia kwanyu gũkoragwo kũrĩ o kwa na igũrũ, ta kũrama njuĩrĩ na gwĩkĩra mathaga ma thahabu kana kwĩhumba nguo cia goro,4 no gemagiai mũndũ wa hitho ũrĩa wa ngoro thĩinĩ na ũgemu ũrĩa ũtangĩbutha wa roho wa thayũ na ũhooreri, ũrĩa ũrĩ bata mũno maitho-inĩ ma Ngai.5 Nĩ gũkorũo ũguo nĩguo atumia ehokeku a tene arĩa meehokete Ngai meegemagia, makĩĩnyihagĩria athuri ao,6 o ta ũrĩa Sara aathĩkagĩra Iburahimu, akamwĩtaga mwathi wake. Na inyuĩ no mũtuĩke ciana ciake, mũngĩthiĩ na mbere gwĩka wega na mwage gũtoorio nĩ guoya.7 Inyuĩ athuri, o ta ũguo, thiĩi na mbere gũikaranagia na atumia anyu na ũtaũku. Mũmaheage gĩtĩo tondũ matirĩ hinya ta inyuĩ, nĩ gũkorũo o nao nĩ agai hamwe na inyuĩ a kĩheo kĩnene kĩa muoyo, nĩ getha mahoya manyu matikagirĩrĩrio.8 Ngĩrĩkĩrĩria-rĩ, inyuothe gĩai na ũrũmwe wa meciria, tha, wendo ta wa ariũ a nyina ũmwe, ũcayanĩri, na wĩnyihia.9 Mũtikarĩhage ũũru na ũũru na mũtikarumanage rĩrĩa mwarumwo. Ithenya rĩa ũguo, cokagiai na kĩrathimo, nĩ gũkorũo mwetirũo nĩ ũndũ wa ũguo, nĩ getha mũkaagaya kĩrathimo.10 Nĩ gũkorũo “mũndũ o wothe wendaga muoyo na akenda kuona matukũ mega no mũhaka agitagĩre rũrĩmĩ rwake kuumana na maũndũ moru na agitagĩre mĩromo yake ndĩkarie maheeni.11 Nĩ ethemage maũndũ marĩa moru ekage marĩa mega; nĩ athiĩ na mbere gũcaria thayũ na kũũthingata.12 Nĩ gũkorũo maitho ma Jehova* nĩ maroraga arĩa athingu, namo matũ make nĩ mathikagĩrĩria mathaithana mao, ĩndĩ ũthiũ wa Jehova* nĩ ũhũgũkagĩra arĩa mekaga maũndũ moru.”13 Nũ ũngĩkĩmwĩka ũũru mũngĩgĩa na kĩyo kĩa maũndũ marĩa mega?14 O na mũngĩnyarirũo nĩ ũndũ wa ũthingu-rĩ, nĩ mũrĩkenaga. O na kũrĩ ũguo, mũtigetigĩre maũndũ marĩa andũ angĩ metigagĩra, o na kana mũtangĩke.15 No ĩtĩkagĩrai Kristo arĩ Mwathani ngoro-inĩ cianyu, na hingo ciothe mũkoragwo mwĩhaarĩirie gũcokeria mũndũ o wothe ũngĩmũũria gĩtũmi gĩa kĩĩrĩgĩrĩro kĩrĩa mũkoragwo nakĩo, no mwĩkage ũguo mũhooreire na mũrĩ na gĩtĩo kĩnene.16 Tũũriai thamiri njega, nĩguo ũndũ-inĩ o wothe ũrĩa andũ mangĩaria ũũru igũrũ rĩanyu, maconoke nĩ ũndũ wa mĩthiĩre yanyu mĩega mũrĩ arũmĩrĩri a Kristo.17 Nĩ gũkorũo nĩ kaba kũnyamarĩka nĩ ũndũ wa gwĩka wega, angĩkorũo Ngai nĩ etĩkĩrĩtie ũndũ ũcio, gũkĩra kũnyamarĩka nĩ ũndũ wa gwĩka ũũru.18 Tondũ Kristo aakuire riita rĩmwe rĩa kũigana nĩ ũndũ wa mehia, mũndũ mũthingu nĩ ũndũ wa andũ matarĩ athingu, nĩ getha amũkinyie harĩ Ngai. Aakuire arĩ na mwĩrĩ wa nyama no akĩriũkio arĩ na mwĩrĩ wa roho.19 Na atariĩ ũguo, agĩthiĩ na akĩhunjĩria maroho marĩa mohetwo,20 marĩa maakoretwo mategwathĩka rĩrĩa Ngai aakiragĩrĩria matukũ-inĩ ma Nuhu, hĩndĩ ĩrĩa thabina yaakagwo, ĩrĩa andũ anini, andũ anana, maahonokirio mũiyũro wa maĩ marĩ thĩinĩ wayo.21 Kũbatithio, kũrĩa kũringaine na ũguo, o nakuo nĩ kũramũhonokia inyuĩ (ti kũgerera kweherio gwa gĩko kĩa mwĩrĩ, ĩndĩ nĩ kũgerera kũhoya Ngai amũhe thamiri njega), kũgerera kũriũkio kwa Jesu Kristo.22 Na arĩ guoko-inĩ kwa ũrĩo kwa Ngai, nĩ gũkorũo nĩ aambatire igũrũ, na araika na monene na mahinya nĩ maaigirũo rungu rwake.
kik_Latn